*Tämä artikkeli kertoo vakuutusyhtiöstä. Sanan muista merkityksistä on luettelo täsmennyssivulla.*

**Pohjantähti Keskinäinen Vakuutusyhtiö** on suomalainen keskinäinen vakuutusyhtiö. Sen pääkonttori on Hämeenlinnassa. Pohjantähdellä on noin 30 toimipistettä ympäri Suomea.

Historia
--------

### Hämeenläänin palovakuutusyhtiö 1895–1931

Pohjantähti perustettiin Hämeenlinnassa vuonna 1895 Hämeenläänin palovakuutusyhtiön nimellä. Toiminnan alkamisesta lähtien väliaikaisen toimitusjohtajan tehtäviä hoiti Onni Jokinen, joka vuoden 1898 alusta lähtien hoiti virkaa vakinaisesti vuoteen 1912 saakka. Tällöin hän Pohjantähden mukaan "tunnusti väärinkäyttäneensä yhtiön varoja omiin tarkoituksiinsa ja joutui jättämään virkansa". Uudeksi toimitusjohtajaksi valittiin talousneuvos Verneri Haverinen.

### Keskinäinen Hämeenläänin Palovakuutusyhtiö 1932–1984

Vuonna 1932 yhtiön nimeksi tuli lainsäädännön mukaisesti Keskinäinen Hämeenläänin Palovakuutusyhtiö, koska yhtiö oli vakuutuksenottajiensa omistama ja hallitsema. Yhtiöllä oli tuolloin noin 50 000 osakasta. Toimialueena oli teoriassa koko maa, vaikka toiminta olikin pääasiallisesti Hämeeseen keskittynyttä.

Keskiaikaiseen symboliin pohjautuva uusi liikemerkki otettiin käyttöön vuonna 1970. Pienillä muutoksilla merkki oli käytössä vuoteen 1996 saakka. Yhtiön mukaan, "merkki [kuvasti sen] kotipaikkaa (Hämeen Linna), perinteitä, turvallisuutta ja aktiivista nykyaikaa".

### Hämeen Vakuutus Keskinäinen Yhtiö 1985–1995

Vuonna 1985 yhtiön uudeksi nimeksi rekisteröitiin Hämeen Vakuutus Keskinäinen Yhtiö. Hämeen Vakuutus oli ollut käytössä markkinointinimenä jo 1970-luvulta lähtien. Pohjantähden mukaan, "äidinkielenopettajia ja lehtien yleisönosastoja kauhistutti mainostoimiston ideoima iskulause 'Reilu ja jämpti'". Yhtiön mukaan se "sai [uuden nimen myötä] luvan kaikkeen vahinko- ja jälleenvakuutustoimintaan kaikkialla maailmassa".

Pohjantähden pitkäaikainen toimitusjohtaja Eero Ylä-Soininmäki aloitti toimitusjohtajana vuonna 1994.

### Pohjantähti Keskinäinen Vakuutusyhtiö 1996–

Vuonna 1996 Hämeen Vakuutuksen edustajisto päätti ottaa yhtiön uudeksi nimeksi Pohjantähti Keskinäinen Vakuutusyhtiö. Sosiaali- ja terveysministeriö hyväksyi uuden nimen ja yhtiöjärjestyksen. Uusi toiminimi sai patentti- ja rekisterihallituksen hyväksynnän 26.11.1996. Uusi yritystunnus otettiin käyttöön 14.3.1997.

Vuonna 1999 yhtiöllä oli 15 palvelukonttoria ja noin 160 työntekijää, joista puolet Hämeenlinnassa.

Keväällä 2007 toimitusjohtaja Ylä-Soininmäen seuraajana aloitti A-Vakuutuksesta yhtiöön siirtynyt Petri Suni. Pohjantähdellä oli 45 toimipistettä.

Vuonna 2009 yhtiö teki siihenastisen historiansa parhaan tuloksen.

Vuonna 2010 Pohjola ja Pohjantähti harkitsivat yhdistymistä, mutta joulukuussa pidetyssä yhtiökokouksessa Pohjantähti päätti hylätä ehdotuksen. Sulautumiseen olisi tarvittu kaksi kolmasosaa äänistä, mutta kannattajia oli vain 22 prosenttia. Päätöksen myötä sekä hallitus että toimitusjohtaja vaihtuivat.  Petri Sunin tilalle toimitusjohtajaksi palasi Eero Ylä-Soininmäki, joka oli taistellut Pohjola-fuusiota vastaan.

Vuonna 2013 Pohjantähti perusti tytäryhtiökseen Pohjantähti Henkivakuutusosakeyhtiön. Pohjantähdellä oli 330 työntekijää ja 40 toimipistettä.

Toukokuussa 2017 Pohjantähti lakkautti yhdeksän konttoriaan. Syksyllä yhtiöllä oli yli 350 työntekijää, joista Hämeenlinnassa 190. Lokakuussa yhtiön toimitusjohtaja Arto Jurttila jätti yhtiön. Omistajien toiveesta järjestettiin ylimääräinen yhtiökokous, jossa yhtiön hallitus vaihdettiin. Kokous kutsuttiin kokoon, sillä osa omistajista oli närkästynyt konttoreiden vähentämiseen nettiasioinnin kustannuksella. Uudeksi toimitusjohtajaksi valittiin Pekka Määttä.

Toukokuussa 2018 Finanssivalvonnan asiamies alkoi valvoa yhtiön toimintaa. Kesäkuussa Määttä jätti tehtävänsä. Elokuussa Finanssivalvonta teki poliisille tutkintapyynnön ylimääräisen yhtiökokouksen kokoonkutsumisen laillisuudesta. Tapaus vietiin oikeuteen ja tammikuussa 2021 Kanta-Hämeen käräjäoikeus hylkäsi Pohjantähden kahdeksaa työntekijää vastaan nostetut syytteet. Syksyllä Pohjantähden uutena toimitusjohtajana aloitti LähiTapiolasta yhtiöön siirtynyt Aki Kiiliäinen.

Helmikuussa 2020 Pohjantähti kertoi, että Finanssivalvonnan asiamiehen valvontatehtävä päättyi toiminnan osoittauduttua hyvän hallintotavan mukaiseksi. Yhtiön tulos oli 6,2 miljoonaa euroa.

Organisaatio
------------

Pohjantähden Hämeenlinnan konttori kävelykatu Reskalla.Pohjantähden Hämeenlinnan konttori kävelykatu Reskalla.
Vuodesta 2018 lähtien Pohjantähden toimitusjohtajana on toiminut Aki Kiiliäinen.

Yhtiön pääkonttori sijaitsee Hämeenlinnassa, minkä lisäksi sillä on toimintoja noin 30 muulla paikkakunnalla. Vuonna 2023 yhtiöllä oli noin 260 työntekijää.

Yhtiö myy vakuutuksiaan vakuutusedustajien, franchising-myynnin, omien myyjien ja verkkokaupan kautta. Lokakuussa 2020 Pohjantähti kertoi siirtyneensä paikkariippumattomaan työskentelyyn, jossa tiimit saavat päättää itsenäisesti, kuinka usein kokoontuvat yhteen.

Yhteistyökumppanit
------------------

Pohjantähden yhteistyökumppaneita ovat muun muassa:

* lakisääteisten eläkevakuutusten osalta Veritas Eläkevakuutus
* vapaaehtoisten henki-, eläke-, sijoitus- ja säästövakuutusratkaisujen osalta Aktia Henkivakuutus Oy
* henkilövahingoissa Pohjantähden suoralaskutuskumppaneita ovat Mehiläinen ja Pihlajalinna.

Pohjantähti omistaa Hämeenlinnan Pallokerhosta lähes 19 prosenttia.

Tuotteet ja markkinat
---------------------

Vuonna 2022 Pohjantähden markkinaosuus suomalaisten vakuutuksista oli 2,4 prosenttia.

Vuonna 2021 Pohjantähdellä oli 104 000 henkilö- ja 16 000 yritysasiakasta. 
Henkilöasiakkaille tarjotaan esimerkiksi auto-, koti- ja tapaturmavakuutuksia, yrityksille esimerkiksi auto- ja terveysvakuutuksia sekä lakisääteisiä henkilövakuutuksia.

Lähteet
-------

1. 1 2 3  Pohjantähti Keskinäinen Vakuutusyhtiö *www.finder.fi*. Viitattu 19.6.2023.
2. 1 2 3 4  Yhtiö ja avainluvut *Pohjantähti*. Viitattu 10.4.2024.
3. ↑  Ihmisen kokoinen vakuutusyhtiö *Pohjantähti*. Viitattu 9.9.2020.
4. 1 2 3 4 5 6 7 8 9 10 11 12 13 14  Pohjantähden verkkosivusto - historia *pohjantahti.fi*. Viitattu 24.2.2015.
5. 1 2 3  Eero Ylä-Soininmäki palaa Pohjantähden toimitusjohtajaksi *Yle Uutiset*.  12.1.2011. Viitattu 27.6.2023.
6. ↑  Pohjantähden kasvu jatkuu *Yle Uutiset*.  20.4.1999. Viitattu 19.6.2023.
7. ↑  STT: Pohjantähdelle johtaja A-Vakuutuksesta *Ilta-Sanomat*.  26.4.2007. Viitattu 27.6.2023.
8. 1 2  Taloussanomat: Pohjantähti hylkäsi Pohjolan kosinnan *Ilta-Sanomat*.  8.12.2010. Viitattu 19.6.2023.
9. 1 2  Vakuutusyhtiö Pohjantähden hallitus vaihtuu ylivoimaisella ääntenenemmistöllä *Yle Uutiset*.  30.10.2017. Viitattu 27.6.2023.
10. ↑  Uusi henkivakuutusyhtiö ei aio hintahäiriköksi *Yle Uutiset*.  28.11.2013. Viitattu 27.6.2023.
11. 1 2  Finanssivalvonta teki poliisille tutkintapyynnön vakuutusyhtiö Pohjantähdestä *Yle Uutiset*.  8.8.2018. Viitattu 27.6.2023.
12. ↑  Käräjäoikeus hylkäsi vakuutusyhtiö Pohjantähden kahdeksan työntekijän syytteet *Yle Uutiset*.  5.1.2021. Viitattu 27.6.2023.
13. 1 2  Pohjantähdelle toimitusjohtaja LähiTapiolasta *Yle Uutiset*.  31.8.2018. Viitattu 27.6.2023.
14. ↑  Finanssivalvonta nimitti asiamiehen valvomaan vakuutusyhtiön toimintaa – Pohjantähti sai puhtaat paperit *Yle Uutiset*.  12.2.2020. Viitattu 27.6.2023.
15. 1 2 3 4  Vakuutusyhtiö Pohjantähden osuus Suomen vakuutusmarkkinoista on noin kolme prosenttia *Yle Uutiset*.  5.5.2021. Viitattu 19.6.2023.
16. 1 2  Laura Lähdevuori: Suomalaisyritys siirtyy korona-ajan myötä pysyvästi paikkariippumattomaan työskentelyyn: "Esimerkiksi yksi juristeistamme työskentelee säännöllisesti Kreikasta käsin" *Talouselämä*.  12.10.2020. Viitattu 27.6.2023.
17. ↑  Yhteistyökumppanit *Pohjantähti*. Viitattu 27.6.2023.
18. ↑  Pohjantähti haluaa hyvää hallintotapaa HPK Liigaan – siitä tuli seuran suuri osakas *Hämeen Sanomat*.  27.10.2022. Viitattu 27.6.2023.
19. ↑  Vakuutusvuosi 2022 *Finanssiala*.  25.4.2023. Viitattu 27.6.2023.
20. ↑  Vakuutukset *Pohjantähti*. Viitattu 27.6.2023.
21. ↑  Yrityksille *Pohjantähti*. Viitattu 27.6.2023.

Kirjallisuutta
--------------

* Ahtokari Reijo: Hämeen vakuutus 1895–1995

Aiheesta muualla
----------------

* Yhtiön verkkosivut
* Pohjantähti 125 vuotta -video

Suomalaiset vakuutusyhtiöt

|  |  |
| --- | --- |
| Vahinkovakuutus | Alandia • Fennia • If • LähiTapiola • Pohjola Vakuutus • Pohjantähti • Suomen Vahinkovakuutus • Turva • Ömsen |
| Henkivakuutus | Aktia • Alandia • Sp-Henkivakuutus • Fennia • Kaleva • LähiTapiola • Mandatum Life • Nordea • Pohjola Vakuutus |
| Eläkevakuutus | Elo • Ilmarinen • Varma • Veritas |
| Erityisvakuutus | Garantia |